Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од К. П., поднесена против АД Пошта на Северна Македонија-подружница Кочани, по предметот Барање за пристап до информации од јавен карактер, на 14.10.2022 година, го донесе следното

**Р Е Ш Е Н И Е**

1. Жалбата изјавена од К. П., поднесена против АД Пошта на Северна Македонија-подружница Кочани, заведена во Агенцијата под бр.08-253 на 30.09.2022 година по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, К. П. на 23.09.2022 година, поднел Барање за пристап до информации од јавен карактер до АД Пошта на Северна Македонија-подружница Кочани, заведено кај Имателот под бр.1601-224/1, со кое побарал по пошта да му се достави фотокопија од следните информации:

„1. Писмен одговор: кој орган (точен назив на органот) на 15.07.2021 год. до Пошта Делчево доставил препорачана пратка RB205647049MK

2. Писмен одговор: до кој препорачената пратка била адресирана (Име, Презиме и адреса на примачот),

3. Писмен одговор: на која дата и од кој препорачанта пратка RB205647049MK била подигната,

4. Да се достави во форма на фотокопие дел од доставна книга на органот – испраќачот каде се гледа на кој примач е адресирана пратката (примерок од доставна книга од 15.07.2021 се наоѓа во Пошта Делчево)“.

Постапувајќи по наведеното Барање, АД Пошта на Северна Македонија-подружница Кочани до Барателот доставил Одговор на Барање Арх.бр.1601-224/1 од 26.09.2022 година. Во Одговорот е наведено дека: „Од увидот на документацијата со која располага Подружница ЦРПС Кочани –ЕПМ 2320 Делчево, констатира е дека пратката со бр. RB205647049MK која е примена во ЕПМ 2320 Делчево на ден 15.07.2021 година за примач Коста Пантовиќ од Делчево, бул Македонија бр.1 е уредно испорачана на ден 16.07.2021 година...“

Незадоволен од наведениот Одговор, Барателот на информацијата на 30.09.2022 поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-253. Во Жалбата е наведено дека: „Имателот на информација не сака да одговори под точки: 1, 2 и 4 иако ги има сите потребни податоци за испраќачот...“

Агенција, преку е-маил заведен под бр.08-253 од 30.10.2022 година, ја препрати Жалбата до Имателот на информацијата и побара во рок од 7 дена да се произнесе по истата и до Агенцијата да ги достави сите списи во врска со предмет.

На 05.10.2022 година, Имателот на информации до Агенцијата по електронски пат достави Одговор на жалба бр.1403-53/21 од 04.10.2022 година. Во Одговорот се наведени дефиниции на: информација од јавен карактер, поштенска пратка, препорачана пратка и личен податок, во кој меѓу другото е наведено дека: „имајќи предвид горенаведените законски одредби, имателот на информацијата не може во целост да ги достави бараните информации, од причина што со доставувањето на истите се прекршуваат одредбите на Законот за поштенски услоги и Законот за заштита на личните податоци...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во конкретниот случај, Имателот на информации наместо Одговорот на барање бил должен да донесе решение согласно 20 од Законот за слободен пристап до информации до јавен карактер.

Доколку, бараните информации претставуваат исклучок од Законот за слободен пристап до информации од јавен карактер, бил должен да донесе решение за одбивање врз основа на членот 6 став 1 точка 1 од Законот за слободен пристап до информации, со основ дека бараната информација претставува заштита на личните податоци согласно Законот за за заштита на личните податоци, со спроведен тест на штетност како задолжителна постапка при одбивање на пристапот до бараната информација регулиран во член 3 точка 6 и член 6 став 3 од Законот за слободен пристап до информации од јавен карактер, со кое се утврдува дека со објавувањето на таквата информација последиците врз интересот кој се заштитува се поголеми од јавниот интерес.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**